Xirivella presenta novetats en el servei d'autobusos
03 de Gener de 2025

L'Ajuntament de Xirivella anuncia noves mesures en el servei d'autobusos per a oferir a la ciutadania noves rutes i més opcions. Aquestes iniciatives, dissenyades de manera conjunta entre l'Ajuntament, l'Autoritat del Transport Metropolità de València (ATMV) i l'empresa adjudicatària, busquen reforçar la connectivitat de la localitat amb la ciutat de València i entraran en vigor a partir del 7 de gener.

L'alcaldessa de Xirivella, Paqui Bartual, ha reconegut que “en la nostra localitat patim un gran problema en matèria de mobilitat, i des del primer moment hem treballat per a introduir certes millores en el servei d'autobusos. Estes noves mesures són un pas avant, però som conscients que queda molt per fer i continuarem treballant en esta línia, amb reunions i comprovacions constants per a continuar millorant el servei públic de transport”.

En el servei d'autobús que connecta Xirivella amb la parada de metro Faitanar (Quart de Poblet) s'ha implementat una nova ruta que inclou més parades per a facilitar l'accés als usuaris. A causa d´esta modificació, la freqüència de pas serà cada 30 minuts.

A més, la parada també s'ha traslladat davant de la boca del metro Faitanar, la qual cosa permet una connexió més directa i còmoda amb el transport metropolità. Aquests canvis s'han  realitzat amb l'objectiu de fer més atractiva la línia, considerats els suggeriments dels usuaris.

D'altra banda, s'ha creat un refoç exclusiu entre Xirivella i València que garantix un servei dedicat únicament als veïns i veïnes de la localitat. Este servei, compost per tres autobusos en línia, oferix freqüències de pas cada 20 minuts per a assegurar rapidesa i eficiència. L'horari serà des de les 7.00 fins a les 10:30h, per a reforçar la cobertura del servei i cobrir les necessitats diàries de la ciutadania.

Segons reconeix Bartual, en els últims mesos “havíem aconseguit alguns reforços en les línies habituals per a les hores punta que milloraven les freqüències, però en vindre els autobusos plens des d'altres poblacions, estes mesures no han oferit solucions reals per als nostres veïns. Per això, esta línia exclusiva es planteja com una alternativa per a descongestionar el servei en hora punta.

També Renfe ha reforçat el servei de transport entre Aldaia i València, amb 46 autobusos diaris, que estan en funcionament des del passat 30 de desembre.

La edila destaca que amb estes iniciatives “continuem fent passos per a connectar millor l'àrea metropolitana amb la ciutat de València i per a oferir un transport públic que cada dia s'acoste a atendre les necessitats diàries de la nostra ciutadania”.

Horaris:

Llançadora Xirivella-Faitanar (A partir del 7 de gener)

Línies d'autobús Xirivella-València (A partir del 7 de gener)

Renfe Rodalia (Línia C3)